Kap. 315

Prop. 58 S

(2021–2022)
Proposisjon til Stortinget (forslag til stortingsvedtak)

Endringer i statsbudsjettet 2022 under Kultur- og likestillingsdepartementet (midlertidig tilskuddsordning for frivillige organisasjoner som følge av ekstraordinære strømpriser)

Tilråding fra Kultur- og likestillingsdepartementet 4. februar 2022, godkjent i statsråd samme dag. (Regjeringen Støre)

Dokumentet på regjeringen.no

1 Innledning

I denne proposisjonen legger regjeringen fram bevilgningsforslag knyttet til en midlertidig tilskuddsordning for frivillige organisasjoner som følge av ekstraordinære strømpriser.

2 Endringsforslag

Kap. 315 Frivillighetsformål

Post 61 (ny) Midlertidig tilskuddsordning for frivillige organisasjoner som følge av ekstraordinære strømpriser

Innledning og budsjettforslag 2022

Strømprisene i Norge har vært unormalt høye vinteren 2021/2022 og det er sannsynlig at prisene kan bli liggende på et høyt nivå et stykke utover 2022, jf. omtale av situasjonen i strømmarkedet i Prop. 44 L (2021–2022).

Frivillige organisasjoner har ikke vært omfattet av ordningene regjeringen allerede har lagt frem. Mange frivillige organisasjoner eier eller leier bygg og anlegg og utgiftene har økt kraftig. Frivillige organisasjoner har generelt få muligheter til å dekke de økte kostnadene på andre måter enn å redusere aktivitet eller øke deltakeravgifter.

Regjeringen foreslår på denne bakgrunn å bevilge 250 mill. kroner til en midlertidig tilskuddsordning for frivillige organisasjoner som følge av ekstraordinære strømpriser. Det totale bevilgningsbehovet er basert på estimater på strømforbruk, gjennomsnittlig strømpris for desember 2021, terminpriser for perioden januar–mars 2022 og en kompensasjonsgrad på om lag samme nivå som strømstønadsordningen for husholdninger, 55 prosent av strømprisen over en terskelverdi på 70 øre per kWt for desember 2021 og 80 prosent av strømprisen over en terskelverdi på 70 øre per kWt for januar–mars 2022.

Det foreslås at tilskuddet fordeles til kommunene, som deretter viderefordeler til lag og foreninger i sin kommune. Det foreslås videre at ordningen innrettes slik at frivillige organisasjoner mottar et engangstilskudd som skal brukes til økte utgifter i perioden desember–mars.

Tilskuddsordningen vil kun gjelde for frivillige organisasjoner i kommuner som hadde en gjennomsnittlig strømpris på over 70 øre per kWt i desember.

Mål og målgruppe for tilskuddsordningen

Målet med tilskuddsordningen er å motvirke at de høye strømprisene fører til redusert aktivitet og høyere deltakeravgifter i frivillige organisasjoner.

Tildelingskriterier

Tilskuddet vil bestå av et engangstilskudd som skal bidra til å dekke deler av kostnadsøkningen som følge av ekstraordinære strømpriser i perioden fra desember 2021 til mars 2022.

Organisasjonene som får støtte skal som hovedregel være registrert i Frivillighetsregisteret. I særskilte tilfeller kan kommunen vurdere om det også skal gis tilskudd til private virksomheter som ikke er i Frivillighetsregisteret, men som har et vesentlig innslag av frivillig virksomhet, så som grendehus eid av samvirker.

Organisasjonene må videre ha økte kostnader som følge av ekstraordinære strømpriser knyttet til leide eller eide lokaler som benyttes i organisasjonens virksomhet. Det er ikke anledning til å få dekket økte strømutgifter i private hjem.

Ordningen skal være enkel og sikre rask utbetaling. Det forventes derfor ikke at kommunene beregner endelig tilskudd til den enkelte mottaker på tilsvarende måte som for husholdninger. Departementet vil gi en nærmere beskrivelse av vilkårene for tildeling i tilskuddsbrevet til kommunene.

Forvaltning av ordningen

Kultur- og likestillingsdepartementet vil utbetale tilskuddet til kommunene som ligger i prisområdene N01, N02 og N05, som hadde en gjennomsnittlig strømpris i desember 2021 på over 70 øre per kWt, etter en nærmere fastsatt fordelingsnøkkel.

Kommunene skal deretter viderefordele tilskuddet til frivillige lag og foreninger i sin kommune.

Tilråding

Kultur- og likestillingsdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2022 under Kultur- og likestillingsdepartementet (midlertidig tilskuddsordning for frivillige organisasjoner som følge av ekstraordinære strømpriser).

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2022 under Kultur- og likestillingsdepartementet (midlertidig tilskuddsordning for frivillige organisasjoner som følge av ekstraordinære strømpriser) i samsvar med et vedlagt forslag.

Forslag
til vedtak om endringer i statsbudsjettet 2022 under Kultur- og likestillingsdepartementet (midlertidig tilskuddsordning for frivillige organisasjoner som følge av ekstraordinære strømpriser)

I

I statsbudsjettet for 2022 gjøres følgende endringer:

Utgifter:

Kap.

Post

Formål

Kroner

315

Frivillighetsformål

61 (ny)

Midlertidig tilskuddsordning for frivillige organisasjoner som følge av ekstraordinære strømpriser

250 000 000